Predkladacia správa

       V dňoch 3.-7. decembra 2001 sa v priestoroch Austria Centre vo Viedni uskutoční 9. zasadanie Generálnej konferencie UNIDO (GK UNIDO). Predchádzajúce, 8. zasadanie sa konalo v roku 1999. Nadchádzajúce zasadanie bude z hľadiska vecného hodnotiť obdobie, kedy v činnosti tejto medzinárodnej organizácie došlo k výrazným pozitívnym posunom v jej akcieschopnosti a stanoví ďalšie smery rozvoja činnosti na nasledujúce obdobie.

       Počas GK UNIDO má byť z podnetu generálneho riaditeľa UNIDO, s ministrom životného prostredia SR prerokované zapojenie Slovenska do projektu: „Quality Management and Environmental Regulations“, v ktorom by malo Slovensko v rámci regionálnej špecializácie plniť funkciu lídra.

       Prelomovým obdobím v činnosti organizácie bolo 7. zasadnutie Generálnej konferencie UNIDO v decembri 1997, ktoré určilo nové priority pre ďalšiu spoluprácu tejto organizácie s členskými krajinami. Súčasne, s nástupom nového generálneho riaditeľa, pána Carlosa Magariňosa sa začala presadzovať nová koncepcia fungovania organizácie, ktorá si stanovila cieľ vytvoriť nové UNIDO, schopné plniť očakávania členských krajín. Transformácia organizácie bola zameraná na podporu spravodlivého a rovnocenného trvalo udržateľného priemyselného rozvoja, ako nástroja k dosiahnutiu medzinárodných rozvojových cieľov rastu ekonomickej úrovne a sociálneho rozvoja pri zabezpečení ich environmentálnej udržateľnosti.

       V nadväznosti na tieto zmeny bolo potrebné prehodnotiť doterajšiu formu spolupráce aj medzi SR a UNIDO, s cieľom jej prispôsobenia skutočným potrebám Slovenskej republiky, novým trendom programového zamerania a možnostiam UNIDO. 

       Vláda SR svojim uznesením č. 554/1998 z 18. augusta 1998 schválila návrh novej koncepcie spolupráce SR s UNIDO a rozhodla o uzatvorení dohody s UNIDO o zriadení Centra pre podporu investícií ITPO-UNIDO v Bratislave, ktorá bola podpísaná 25. júna 1999. 

       ITPO (Investment and Technology Promotion Office) Bratislava vznikol dňa 21. februára 2000 a uznesením vlády SR č. 643/2000 zo 16. augusta 2000 sa presunulo vykonávanie Dohody medzi vládou SR a UNIDO vo veci UNIDO ITPO Bratislava z MZV SR na MH SR. Prvé hodnotenia činnosti ITPO vykonané na národnom koordinačnom dni v sídle UNIDO vo Viedni, nadväzne uskutočnené aktivity a nedávna návšteva zástupcu GR UNIDO v Bratislave uskutočnená v septembri 2001, potvrdzujú pozitívny vývoj v rozširovaní a prehlbovaní vzájomnej spolupráce.

       Na základe iniciatívy ITPO Bratislava bol po dohode s ITPO Tokio realizovaný program prezentácie slovenských investičných projektov v Japonsku, ktorého výsledky majú reálne pokračovanie v rozvoji ďalších kontaktov s japonskými investormi a investičných tokov. Potvrdzuje to záujem japonských investorov o návštevu SR, ktorý bol iniciovaný práve realizáciou tohto delegátskeho programu. 

       Na 24. zasadaní Rady pre priemyselný rozvoj UNIDO v júni t.r. vedúci slovenskej delegácie vo svojom vystúpení zdôraznil význam globálnej siete tzv. Centier čistejšej produkcie UNIDO, na ktorú je napojená aj SR pri ochrane životného prostredia a to najmä v súvislosti so zavádzaním praktických riešení vedúcich k zdokonaľovaniu priemyselných procesov. Nemenej významné je zapojenie Slovenska do projektov UNIDO zameraných na zavádzanie metód čistejšej produkcie a environmentálne manažérske systémy v súlade s ISO 14001 a systémy kvality. Realizáciou programu transferu environmentálne vhodných technológií boli aj na Slovensku, ako jednej z piatich podunajských krajín zapojených do programu, aplikované metódy v niektorých vybraných podnikoch.

       Slovenská republika má záujem o ďalšie všestranné rozvíjanie spolupráce s UNIDO, prehlbovanie svojej účasti v už existujúcich projektoch a zapájanie do ďalších foriem spolupráce. Podporuje prebiehajúcu reformu organizácie v presvedčení, že prispeje k rozšíreniu implementácie progresívnych metód, technológií a opatrení výhodných pre priemyselný rozvoj Slovenska ako ich prijímateľa, tak i ich poskytovateľa pre menej rozvinuté členské krajiny UNIDO. 

       Slovenská republika patrí medzi členské krajiny UNIDO, ktoré si plnia svoje záväzky a povinnosti člena, vrátane platenia členských príspevkov.

Podľa predbežného oznámenia sekretariátu 9. zasadania Generálnej konferencie, bude program v dňoch 3.-7. decembra 2001 okrem procedurálnych otázok obsahovať najmä tieto body:

a/ výročná správa GR UNIDO o činnosti za roky 1999-2000
b/ správa Rady priemyselného rozvoja
c/ fórum priemyselného rozvoja
d/ finančné otázky, prechod na euro
f/ rámcový strednodobý plán činnosti na roky 2002-2005
g/ program činnosti a rozpočty na roky 2002-2003
h/ regionálna dimenzia spolupráce
i/ rozvoj vedy a Hi-Tech
j/ zmluvno-právne vzťahy (Viedenská konvencia)
k/ vzťahy k medzivládnym, nevládnym, vládnym a iným organizáciám

Z procedurálnych otázok pôjde najmä o voľby do orgánov organizácie – Rada priemyselného rozvoja a Programový a rozpočtový výbor, ako i o ustanovenie nového GR.

Náklady na cestu znáša vysielajúci rezort.